Temeljem članka 33. stavka 1. Zakona o udrugama („Narodne novine“ broj 74/12) i članka 8. Odluke o načinu raspodjele sredstava iz Proračuna Općine Ernestinovo za 2018. godinu namijenjenih financiranju projekata i programa udruga i organizacija civilnog društva („Službeni glasnik“ Općine Ernestinovo broj 2/18) općinska načelnica raspisuje

**JAVNI NATJEČAJ**

**za financiranje programa i projekata udruga građana**

**od interesa za Općinu Ernestinovo za 2018. godinu**

**Javni natječaj je otvoren od 26. siječnja 2018. do 26. veljače 2018. do 14:00 sati**

I.

Raspisuje se natječaj za financiranje programa i projekata udruga građana i organizacija civilnog društva od interesa za Općinu Ernestinovo, koji će se financirati iz sredstava Proračuna Općine Ernestinovo za 2018. godinu.

II.

Planirana vrijednost natječaja je 284.000,00 kn.

Raspon sredstava za pojedini program:

* za javne potrebe u sportu – od 3.000,00 kn do 65.000,00 kn, okvirni broj planiranih ugovora: 6
* za javne potrebe u kulturi – od 3.000,00 kn do 39.000,00 kn, okvirni broj planiranih ugovora: 4
* za ostale javne potrebe – od 1.000,00 kn do 15.000,00 kn, okvirni broj planiranih ugovora: 9

III.

Rok za podnošenje prijava traje od 26. siječnja 2018. do zaključno 26. veljače 2018.

**Prijave na natječaj zainteresirane udruge moraju dostaviti u Općinu Ernestinovo najkasnije 26. veljače 2018. do 14:00 sati, bez obzira na način dostave. Prijave poslane poštom također moraju biti dostavljene u Općinu Ernestinovo najkasnije do 26. veljače 2018. do 14:00 sati.**

IV.

Udruge građana koje se prijavljuju na natječaj moraju ispuniti sljedeće uvjete:

* da su upisane u registar udruga koji se vodi kod Ministarstva uprave
* da su upisane u registar neprofitnih organizacija koji se vodi kod Ministarstva financija
* da su uskladile statut s odredbama Zakona o udrugama
* da imaju sjedište na području Općine Ernestinovo ili da provode programe i aktivnosti na području Općine Ernestinovo odnosno od posebnog značaja za Općinu Ernestinovo
* da su do 13. listopada 2017. dostavile Općini Ernestinovo svoje financijske planove za 2018.

**Korisnik se obvezuje javno isticati/objavljivati činjenicu da je Projekt/Program financiran/sufinanciran sredstvima Općine Ernestinovo.**

V.

Prije prijave na natječaj udruge su dužne Općini Ernestinovo dostaviti:

* financijsko izvješće o utrošku sredstava za 2017. godinu (OBRAZAC 6 - s pripadajućim prilozima) ako su im isplaćivana sredstva iz proračuna Općine Ernestinovo – obrazac dostupan na www.ernestinovo.hr
* ispunjeno izvješće PROR-POT – obrazac dostupan na www.ernestinovo.hr

**NAPOMENA: Za projekte/programe realizirane u 2017. godini udruge nisu dužne dostavljati OBRAZAC 5 – opisno izvješće, ali će opisno izvješće morati dostaviti za programe/projekte koje će provoditi u 2018. godini.**

Udrugama koje se prijave na natječaj, a ne dostave financijska izvješća za prethodnu godinu odnosno nisu do 13. listopada 2017. dostavile financijski plan za 2018. godinu neće se odobriti sredstva i njihova će prijava biti odbijena.

**Financijska izvješća o utrošku sredstava za 2017. godinu (OBRAZAC 6 i obrazac PROR POT) dostavljaju se odvojeno od prijave na natječaj.**

VI.

Javni natječaj se raspisuje za sljedeća područja financiranja programa i projekata udruga građana:

* javne potpore u sportu
* potpore lovačkim udrugama
* potpore ribolovnim udrugama
* javne potpore u kulturi
* potpore udrugama branitelja iz Domovinskog rata i njihovih obitelji
* potpore udrugama umirovljenika
* potpore udrugama žena
* potpore udrugama mladih
* potpore udrugama povratnika
* potpore ostalim udrugama civilnog društva

Popis projektnih aktivnosti nije konačan, već samo ilustrativan te će se odgovarajuće aktivnosti koje pridonose ostvarenju općih i specifičnih ciljeva natječaja, a koje nisu navedene u prethodnom stavku ovog natječaja, također uzeti u obzir za moguće financiranje.

Bez obzira na konačnu ocjenu prijavljenih programa i aktivnosti, Općina Ernestinovo pridržava pravo odobriti sredstva u okviru planiranih proračunskih sredstava ili razmjerno umanjiti sredstva svim korisnicima.

VII.

Prednost pri odabiru imat će udruge koje imaju sjedište na području Općine Ernestinovo i svojim programima i projektima:

* uključuju rad volontera
* omogućavaju uspostavljanje novih veza u zajednici (među ljudima koji inače ne bi bili povezani)
* uvode nove pristupe i daju pozitivan primjer za rješavanje zajedničkih problema
* sadrže realan odnos troškova i očekivanih rezultata

VIII.

Sve zainteresirane udruge moraju svoje programe i projekte prijaviti na *OBRASCU 1 –* *Prijavnica za financiranje programa i projekata udruga građana iz Proračuna Općine Ernestinovo u 2018. godini*.

Sastavni dio ovog javnog natječaja su *Upute za prijavitelje* te ostali popratni obrasci objavljeni uz tekst ovog javnog natječaja na mrežnim stranicama Općine Ernestinovo.

IX.

Popunjeni *OBRAZAC 1* – *Prijavnica* s prilozima dostavlja se u zatvorenoj i zapečaćenoj omotnici preporučenom poštanskom pošiljkom ili osobno na adresu:

**Općina Ernestinovo**

**Vladimira Nazora 64**

**31215 Ernestinovo**

**s naznakom: „NE OTVARAJ – PRIJAVA NA NATJEČAJ ZA UDRUGE“**

Kod osobne dostave, prijavitelju se izdaje potvrda o zaprimljenoj prijavi na natječaj.

**Bez obzira na način dostave, krajnji rok za dostavu prijava u Općinu Ernestinovo je 26. veljače 2018. do 14:00 sati. Dan predaje pošti ne smatra se predajom u roku, ako prijava stigne nakon krajnjeg, gore navedenog roka za dostavu prijave.**

**Zakašnjele prijave neće se razmatrati.**

X.

Sve udruge koje se prijave na javni natječaj bit će obaviještene o rezultatima odabira programa i projekata koji će se financirati sredstvima iz Proračuna Općine Ernestinovo za 2018., a rezultati natječaja također će se objaviti na mrežnim stranicama Općine Ernestinovo: [www.ernestinovo.hr](http://www.opcinaernestinovo.com)

KLASA: 230-01/18-01/2

URBROJ: 2158/04-18-1

Ernestinovo, 26. siječnja 2018.

Općinska načelnica

Marijana Junušić, univ. spec. oec.